BCPG ฟุ้งโซลาร์ฟาร์มญี่ปุ่น ขนาด 14.38 MW เริ่ม COD เร็วกว่ากำหนด
BCPG ฟุ้งโซลาร์ฟาร์มญี่ปุ่น ขนาด 14.38 MW เริ่ม COD เร็วกว่ากำหนด 1 เดือน
8 ก.พ. 2560

นายบัณฑิต สะเพียรชัย กรรมการผู้จัดการใหญ่ บริษัท บีซีพีจี จำกัด (มหาชน) หรือ BCPG เปิดเผยว่า บริษัทได้เร่งดำเนินการโครงการผลิตไฟฟ้าจากพลังงานแสงอาทิตย์ (โซลาร์ฟาร์ม) ของกลุ่ม SunEdison Japan ที่ได้เข้าซื้อกิจการเมื่อปีที่ผ่านมา  ซึ่งการเร่งดำเนินการจะเน้นการก่อสร้างที่รวดเร็ว และลดค่าใช้จ่าย โดยล่าสุดโรงไฟฟ้านากิ (Nagi) ที่จังหวัดโอคายาม่า ทางตอนกลางของเกาะฮอนชู มีกำลังการผลิตติดตั้ง 14.38 เมกะวัตต์ (MW) สามารถส่งกระแสไฟฟ้าเข้าสู่ระบบจำหน่ายไฟฟ้าได้เมื่อวันที่ 20 ม.ค.59  เร็วกว่ากำหนดการขายไฟฟ้าเข้าระบบเชิงพาณิชย์ (COD) ที่จะมีขึ้นในวันที่ 2 มี.ค.นี้ เร็วกว่ากำหนดประมาณ 1 เดือน
“ผมได้ให้นโยบาย เน้นการก่อสร้างที่รวดเร็วด้วยเทคโนโลยีที่ล้ำสมัย และลดค่าใช้จ่ายด้วยการสร้างพันธมิตรกับผู้รับเหมาที่มีประสบการณ์ เพื่อให้โครงการที่อยู่ระหว่างดำเนินการทั้งหมด สามารถดำเนินการเชิงพาณิชย์ได้เร็วที่สุด” นายบัณฑิต กล่าว
ทั้งนี้โรงไฟฟ้าโซลาร์ฟาร์มของกลุ่ม SunEdison Japan มีโครงการที่เปิดดำเนินการแล้วจำนวน 4 โครงการ กำลังการผลิตรวม 13 เมกะวัตต์ และในเดือนส.ค.ปีที่แล้ว BCPG Japan ได้เปิดโรงไฟฟ้า นิคาโฮ (Nikaho) ซึ่งเป็นโรงไฟฟ้าพลังงานแสงอาทิตย์โรงที่ 5 ในจังหวะอะกิตะ ทางตอนเหนือของเกาะฮอนชู มีกำลังการผลิตติดตั้ง 13.16 เมกะวัตต์
สำหรับโครงการอื่น ๆ ในประเทศญี่ปุ่น อยู่ระหว่างการดำเนินการไปตามแผน  โดยในปีนี้นอกจากธุรกิจโซลาร์ฟาร์มแล้ว ยังมีแผนการที่จะขยายการทำธุรกิจไปยังพลังงานหมุนเวียนประเภทอื่น ๆ ซึ่งขณะนี้กำลังอยู่ในระหว่างการศึกษาความเป็นไปได้ โดยบริษัทวางแผนการเติบโตทางธุรกิจไว้ด้วยการขยายธุรกิจในต่างประเทศเป็นหลัก ส่วนในประเทศไทยซึ่งถือเป็นธุรกิจฐานที่สำคัญของบริษัท ทั้งโครงการโซลาร์ฟาร์มของบริษัทเอง และโครงการโซลาร์สหกรณ์ก็สามารถผลิตไฟฟ้าได้ตามแผน บนพื้นที่ที่บริษัทมีสิทธิในที่ดินถูกต้องตามกฎหมายทุกโครงการ  